Ysterperde kry voete | Netwerk24
Ysterperde kry voete
Deur Madli Grobbelaar 09 April 2019 06:01
Dié Suzuki RMZ-veldmotorfiets is op Dinsdag 12 Maart omstreeks 03:00 gesteel. Foto’s: Verskaf
’n Vlaag van motorfietsdiefstalle het sedert einde Februarie in Kroonstad plaasgevind.
Daar word vermoed dat dit ’n sindikaat is wat hoofsaaklik sy visier op veldmotorfietse en vierwielaangedrewe motorfietse gestel het.
Francois Geldenhuis, voorsitter van die Kroonstad-buurtwag, het bevestig dat soortgelyke voorvalle van 26 Februarie tot 30 Maart plaasgevind het.
Die buurtwag vermoed ook dat eienaars van die spesifieke motorfietse identifiseer word en die booswigte weet waar die motorfietse gestoor word.
Die eerste voorval het op Dinsdag 26 Februarie plaasgevind toe ’n Sym Shark-bromponie, met die registrasienommer DBW265FS, by die departement van korrektiewe dienste gesteel is.
Die volgende voorval het op Woensdag 27 Maart plaasgevind toe ’n blou-en-wit vierwielaangedrewe Suzuki-motorfiets uit Derksenstraat, Suidrand, gesteel is. Die bure se honde is ook in die voorval vergiftig.
Op Saterdag 30 Maart is ’n rooi-en-wit Honda XR 125cc-veldmotorfiets by die Hoërskool Kroonstad gesteel. Dié fiets was nog nuut en het geen nommerplate nie.
Die laaste voorval het Woensdag (03/04) plaasgevind toe ’n 125cc-veldmotorfiets, met wit-en-swart plakkers, uit Duursemastraat gesteel is.
Motorfietseienaars word aangeraai om hul motorfietse agter slot en grendel te hou en waaksaam te wees.
Ses trapfietse is ook in April uit erwe gesteel.
Kapt. Stephen Thakeng, polisiewoordvoerder, het bevestig dat verskeie motorfietsdiefstalle in Kroonstad ondersoek word. Enigiemand met inligting oor die voorvalle kan speurder Tshidi Mofokeng by 084-968-6050 bel.